สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 31 ม.ค. 61
31 ม.ค. 2561

ดัชนีดาวโจนส์ตลาดหุ้นนิวยอร์กปิดร่วงลงอย่างหนักเมื่อคืนนี้ (30 ม.ค.) หลังจากอัตราผลตอบแทนพันธบัตรของสหรัฐพุ่งขึ้นอย่างต่อเนื่อง ซึ่งส่งผลให้นักลงทุนวิตกกังวลว่าธนาคารกลางสหรัฐ (เฟด) อาจจะปรับขึ้นอัตราดอกเบี้ยเร็วกว่าที่คาดไว้ นอกจากนี้ ตลาดยังได้รับแรงกดดันจากการร่วงลงของหุ้นกลุ่มธุรกิจดูแลสุขภาพ และกลุ่มพลังงาน
ดัชนีเฉลี่ยอุตสาหกรรมดาวโจนส์ปิดที่ 26,076.89 จุด ดิ่งลง 362.59 จุด หรือ -1.37% ดัชนี S&amp;P500 ปิดที่ 2,822.43 จุด ลดลง 31.10 จุด หรือ -1.09% และดัชนี Nasdaq ปิดที่ 7,402.48 จุด ลดลง 64.02 จุด หรือ -0.86%
 
ตลาดหุ้นยุโรปปิดร่วงลงเมื่อคืนนี้ (30 ม.ค.) เนื่องจากนักลงทุนวิตกกังวลว่าการพุ่งขึ้นของอัตราผลตอบแทนพันธบัตรสหรัฐจะส่งผลกระทบต่อต้นทุนการกู้ยืม และอาจเป็นสาเหตุที่ทำให้ธนาคารกลางสหรัฐ (เฟด) ปรับขึ้นอัตราดอกเบี้ยเร็วกว่าที่คาดไว้ นอกจากนี้ ตลาดยังได้รับแรงกดดันจากการร่วงลงของหุ้นกลุ่มพลังงานและกลุ่มเหมืองแร่
ดัชนี Stoxx Europe 600 ร่วงลง 0.9% ปิดที่ 396.12 จุด
ดัชนี DAX ตลาดหุ้นเยอรมันปิดที่ 13,197.71 จุด ร่วงลง 126.77 จุด หรือ -0.95% ดัชนี CAC-40 ตลาดหุ้นฝรั่งเศสปิดที่ 5,473.78 จุด ลดลง 47.81 จุด หรือ -0.87% และดัชนี FTSE 100 ตลาดหุ้นลอนดอนปิดที่ 7,587.98 จุด ลดลง 83.55 จุด หรือ -1.09%
 
ตลาดหุ้นลอนดอนปิดปรับตัวลงเมื่อคืนนี้ (30 ม.ค.) โดยดัชนี FTSE 100 ปิดในแดนลบเป็นวันแรกในรอบ 3 วันทำการ เพราะได้รับแรงกดดันจากการร่วงลงของตลาดหุ้นสหรัฐ หลังจากอัตราผลตอบแทนพันธบัตรสหรัฐปรับตัวสูงขึ้นอย่างต่อเนื่อง ซึ่งส่งผลให้เกิดความวิตกกังวลว่าธนาคารกลางสหรัฐ (เฟด) อาจะปรับขึ้นอัตราดอกเบี้ยเร็วกว่าที่คาดไว้
ดัชนี FTSE 100 ตลาดหุ้นลอนดอนปิดที่ 7,587.98 จุด ลดลง 83.55 จุด หรือ -1.09%
 
สัญญาทองคำตลาดนิวยอร์กปิดร่วงลงเมื่อคืนนี้ (30 ม.ค.) เนื่องจากนักลงทุนวิตกกังวลว่าธนาคารกลางสหรัฐ (เฟด) อาจจะปรับขึ้นอัตราดอกเบี้ยเร็วกว่าที่คาดไว้ หลังจากอัตราผลตอบแทนพันธบัตรของสหรัฐพุ่งขึ้นอย่างต่อเนื่อง
สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 5.1 ดอลลาร์ หรือ 0.38% ปิดที่ 1,340.00 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 6.9 เซนต์ หรือ 0.40% ปิดที่ 17.058 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 10.9 ดอลลาร์ หรือ 1.1% ปิดที่ 1,001.80 ดอลลาร์/ออนซ์
สัญญาพัลลาเดียมส่งมอบเดือนมี.ค. ดิ่งลง 30.95 ดอลลาร์ หรือ 2.9% ปิดที่ 1,052.45 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (30 ม.ค.) เนื่องจากนักลงทุนวิตกกังวลเกี่ยวกับการผลิตน้ำมันเพิ่มขึ้นของสหรัฐ นอกจากนี้ ตลาดยังได้รับปัจจัยกดดันจากการคาดการณ์ที่ว่า สต็อกน้ำมันดิบรายสัปดาห์ของสหรัฐจะปรับตัวเพิ่มขึ้น โดยสำนักงานสารสนเทศด้านพลังงานสหรัฐ (EIA) จะเปิดเผยข้อมูลดังกล่าวในวันนี้
สัญญาน้ำมันดิบ WTI ส่งมอบเดือนมี.ค. ร่วงลง 1.06 ดอลลาร์ หรือ 1.5%  ปิดที่ 64.50 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. ลดลง 44 เซนต์ หรือ 0.6% ปิดที่ 69.02 ดอลลาร์/บาร์เรล
 
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (30 ม.ค.) ขณะที่นักลงทุนจับตาผลการประชุมคณะกรรมการกำหนดนโยบายของธนาคารกลางสหรัฐ (FOMC) ในวันนี้ตามเวลาสหรัฐ เพื่อหาสัญญาณที่ชัดเจนเกี่ยวกับการปรับขึ้นอัตราดอกเบี้ยในปีนี้
ดอลลาร์อ่อนค่าลงเมื่อเทียบกับเงินเยนที่ระดับ 108.78 เยน จากระดับ 108.95 เยน และอ่อนค่าลงเมื่อเทียบกับฟรังก์สวิสที่ระดับ 0.9340 ฟรังก์ จากระดับ 0.9370 ฟรังก์
ยูโรแข็งค่าขึ้นแตะระดับ 1.2405 ดอลลาร์ จากระดับ 1.2387 ดอลลาร์ ขณะที่เงินปอนด์แข็งค่าขึ้นแตะระดับ 1.4153 ดอลลาร์ จากระดับ 1.4074 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.8084 ดอลลาร์สหรัฐ จากระดับ 0.8099 ดอลลาร์สหรัฐ